Հայաստանի երիտասարդական հիմնադրամի Արարատի մարզային կենտրոնն իր գործունեությունը սկսել է 2011 թվականի նոյեմբերից: Կենտրոնի առաքելությունն է Արարատի մարզում կազմակերպել և իրականացնել երիտասարդական պետական քաղաքականությանն ուղղված ծրագրեր: Նպատակների իրականացման համար կենտրոնն Արարատի մարզում անցկացնում է երիտասարդների կարիքների գնահատման և երիտասարդական հիմնախնդիրների վերհանման մոնիտորինգ: Այս գործընթացի արդյունքների հիման վրա կենտրոնն իր գործողությունների ծրագիրը կիրականացնի` ըստ հիմնախնդիրների կարևորության աստիճանի: ՀԵՀ-ի Արարատի մարզային կենտրոնի իրականացրած ծրագրերն ուղղված են Արարատի մարզի երիտասարդների մտավոր, հոգևոր, մշակութային և ֆիզիկական զարգացմանը, երիտասարդների քաղաքացիական ակտիվության բարձրացմանը, մարզում հոգևոր, մշակութային կյանքի ակտիվացմանը: Կենտրոնն իրականացնում է նաև բնապահպանական,առողջապահական, առողջ ապրելակերպին, երիտասարդությանզբաղվածությանը, ժամանցի կազմակերպմանը, մասնագիտական կողմնորոշմանն ուղղված ծրագրեր, վերապատրաստման դասընթացներ: Կազմակերպվում են նաև երիտասարդների ձեռնարկատիրական գործունեությանը խթանող բիզնես դասընթացներ: Կենտրոնի առաջնային խնդիրներից է նաև համագործակցային դաշտի ստեղծումը: Այդ պատճառով կենտրոնը փոխշահավետ համագործակցություն է ծավալում գործող պետական և ոչ պետական կառույցների (ՏԻՄ-եր, մարզպետարան, ԲՈՒՀ-եր, քոլեջներ, դպրոցներ, ՀԿ-ներ, քաղաքական կուսակցություններ, միջազգային կազմակերպությունների մասնաճյուղեր, Հայ Առաքելական եկեղեցի, ԶԼՄ-ներ), սփյուռքահայ երիտասարդական կազմակերպությունների հետ: ՀԵՀ-ի Արարատի մարզային կենտրոնի նախաձեռնությամբ ներկայումս կազմավորվում են բանավեճի, մշակութային, սպորտային, անգլախոսների, անգլերեն լեզվի դասավանդման, հումորի, թատերական, պարի, դիզայնի և լրագրողական ակումբներ: Դրանք կխթանեն բազմաթիվ երիտասարդների ներգրավմանը կենտրոնում կազմակերպվող միջոցառումներին և նրանց կտան ինքնարտահայտման, ինքնադրսևորման հնարավորություն: Կենտրոնի գործունեությունն ուղղված է նաև երիտասարդների նորարարական գաղափարների խրախուսմանը, շնորհաշատ երիտասարդների բացահայտմանն ու խրախուսմանը, հաշմանդամ երիտասարդների կրթական, հոգևոր և ֆիզիկական զարգացման, առողջության վերականգնմանն ու պահպանմանը, նրանց սոցիալական կայացմանը: Կենտրոնն իր իրականացրած ծրագրերով փորձում է նաև նպաստել մարզում բնակվող ազգային փոքրամասնությունների և փախստական ընտանիքներում ծնված երիտասարդների ներուժի բացահայտմանն ու նրանց` երիտասարդական տարբեր նախաձեռնություններում ինտեգրմանը: Կենտրոնը հստակ գիտակցում է, որ երիտասարդները հասարակության կարևոր ներուժն են, և համապատասխան օժանդակության դեպքում նրանց հույսերն ու ցանկությունները կարող են փոխակերպվել օգտակարծրագրերի, ինչը կօգնիերիտասարդությանը զգալ պատասխանատվություն եւ ինքնուրույնություն ևդառնալ հասարակական կյանքում լուրջ դերակատար: